2021. gada 14. janvārī

**Cīņa par medaļām turpināsies Vācijas trasē Oberhofā**

Pirmdien, 11. janvārī Latvijas Nacionālā kamaniņu sporta izlase līdz ar citiem pasaules vadošajiem kamaniņu braucējiem devās atpakaļ uz Oberhofu, Vāciju, kur norisināsies jau otrais Eberspacher Pasaules kausa posms šajā sezonā. Pirmo reizi tas norisinājās 2020. gada 11. līdz 13. decembrī. Pirms mēneša Oberhofā uz goda pjedestāla trešā pakāpiena kāpa Kendija Aparjode.

Eberspacher Pasaules kausa septītajam posmam startēt pieteikušies 144 kamaniņu braucēji no 21 nācijas – 44 sievietes, 44 vīrieši un 28 divvietīgās ekipāžas.

Cīņa pa lielo kristāla globusu 2020./21. Eberspacher Pasaules kausa sezonā ir nonākusi izšķirošajā fāzē. Pēc Oberhofas būs vēl tikai divi Eberspacher Pasaules kausa posmi, ieskaitot vienas BMW Sprinta sacensības Insbrukā, Austrijā un Eberspacher Pasaules kausa finālu, kas norisināsies Sanktmoricā, Šveicē.

Eberspacher Pasaules kausu līdere jau no otrā pasaules kausa – titulētā Nātālija Gaizenbergere *(Natalie Geisenberger),* kurai izcīnīti 680 punkti*.* Otrajā pozīcijā ar 651 punktu – vāciete Jūlija Taubitsa *(Julia Taubitz),* bet trešā ar 479 punktiem – abu līderu komandas biedre Dajana Eitbergere *(Dajana Eitberger).* Savukārt, no latvietēm labākā šobrīd kopvērtējuma tabulā – Elīza Tīruma, kura ar izcīnītiem 388 punktiem ieņem sesto pozīciju.

Vīru konkurencē ar 755 punktiem līderis – Fēliks Lohs *(Felix Loch),* kurš līdz šim ir uzvarējis septiņās no astoņām sacensībām (ieskaitot BMW Sprinta kausus). Tūlīt aiz viņa ar 56 punktu starpību Loha komandas biedrs – Johaness Ludvigs *(Johannes Ludwig),* bet trešais ar 461 punktu – itālis Dominiks Fišnellers *(Dominik Fischnaller).* No latviešiem labākais – Artūtrs Dārznieks, kurš, Siguldā izcīnot ceturto vietu, ieguva 60 punktus un kopvērtējuma tabulā šobrīd ierindojas 14. pozīcijā.

Divvietīgo ekipāžu konkutrencē līderi jau kopš pirmā Eberspacher Pasaules kausa posma – austrieši Štojs/Kollers *(Steu/Koller)*, kuriem 641 punkts, otrie ar 585 punktiem – vācieši Eggerts/Benekens *(Eggert/Benecken),* bet trešie ar 548 punktiem –olimpiskie čempioni Vendls/Arlts *(Wendl/Arlt).* Savukārt, Andrim un Jurim Šiciem ar 498 punktiem, ierindojoties ceturtajā vietā, ir iespēja cīnīties par pirmo trijnieku Eberspacher Pasaules kausa posmu kopvērtējumā.

Piektdien, 15. janvārī kā ierasts tiks aizvadīts Nāciju kauss jeb kvalifikācijas sacensības, kurās no Latvijas komandas piedalīsies Ulla Zirne, Elīna Ieva Vītola, Gints Bērziņš un divvietīgā ekipāža Mārtiņš Bots/Roberts Plūme.

Pārējie sportisti ir izcīnījuši vietu stiprāko grupā pēc iegūtajiem punktiem pēdējos trijos Pasaules kausa posmos.

Latvijas Nacionālās kamaniņu sporta izlases startiem seko līdzi tiešraidē Helio un Shortcut kanālā Best4Sport TV.

Sestdiena, 16. janvāris

10.10 1. brauciens – Vīri

11.45 2. brauciens – Vīri

13.30 1. brauciens – Divviteīgās ekipāžas

14.50 2. brauciens – Divvietīgās eipāžas

Svētdiena, 17. janvāris

11.05 1. brauciens – Sievietes

12.30 2. brauciens – Sievietes

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456